Escola Politècnica Superior d'Alcoi

L'Escola Politècnica Superior d'Alcoi (EPSA), integrant de la Universitat Politècnica de València (UPV) i també coneguda com a UPV-campus d'Alcoi. El centre universitari es troba en el nucli urbà de la ciutat d'Alcoi en les antigues fàbriques de Ferrándiz i Carbonell, dos edificis emblemàtics de la zona. Actualment l'escola està involucrada en el disseny de nous plans d'estudi i títols de grau del programa d'Espai Europeu d'Educació Superior (Procés de Bolonya). L'EPSA destaca per la seua implicació en el seu entorn socioempresarial. Els seus professors participen activament en la formació integral de l'alumne i la seua empleabilitat a l'acabar els estudis. Així com en multitud de projectes de recerca, desenvolupament i innovació (R+D+I). Història L'antecedent més remot de l'actual Escola Politècnica Superior d'Alcoi (EPSA) es remunta a 1828, data en què els membres de l'organisme gremial de la localitat, la Reial Fàbrica de Panys d'Alcoi, van acordar fundar l'Establiment Científic Artístic, centre estructurat en quatre càtedres en què es van començar a impartir les ensenyances tècniques. A principis de la dècada de 1940, el centre es va traslladar definitivament a les instal·lacions de l'Edifici Viaducte de l'Escola Politècnica Superior d'Alcoi, situades sobre els terrenys que la RFPP havia cedit en 1906. L'Edifici Viaducte es va acabar en 1936, pocs mesos abans de donar començament la guerra civil, arribant a albergar diverses instal·lacions sanitàries i de presó durant els anys següents. L'edifici Viaducte va ser un hospital suec-noruec durant la Guerra Civil espanyola, este es va construir per a ferits de guerra en el poble d'Alcoi. Els costos de la seua construcció es van sufragar gràcies als diners recaptats d'una subscripció popular que es va fer a Suècia i Noruega. Hui en dia l'hospital ha desaparegut i l'edifici s'ha convertit en una de les seus a Alcoi de la Universitat Politècnica de València. A partir de 1964, l'Escola de Pèrits Industrials va passar a denominar-se Escola Universitària d'Enginyeria Tècnica Industrial d'Alcoi (EUITIA). En 1972 es va integrar en la Universitat Politècnica de València com EUITIA impartint cinc especialitats des de 1983: Química, Mecànica, Electricitat, Tèxtil i Electrònica Industrial. Des de 1991 s'imparteixen cursos de doctorat, amb la paradoxa de cursar-se, en l'EUITIA, el primer i el tercer cicle, sense passar pel segon. Durant el curs 1993-1994 es van iniciar els estudis d'Enginyer Tècnic en Telecomunicacions, especialitat Telemàtica. En el curs 1994-1995 es va sumar una nova titulació, la d'Enginyeria d'Organització Industrial, 2n cicle, la qual cosa va conferir a l'EUITIA un rang superior. Per això, va passar a denominar-se de manera definitiva Escola Politècnica Superior d'Alcoi (EPSA). Durant el curs acadèmic 1995-1996 es va iniciar en l'EPSA la titulació d'Enginyer Tècnic en Disseny industrial. La Llicenciatura en Administració i Direcció d'Empreses, comença dos anys més tard, amb la posada en marxa del primer curs, per la qual cosa fins al curs acadèmic 2001-2002 no s'impartirà la titulació completa. En el curs 1999-2000, es va iniciar la titulació d'Enginyeria en Ciència de materials, impartint-se per videoconferència des del campus de València. Era la primera vegada que una titulació de la UPV, s'impartia utilitzant les noves tecnologies. A causa de la gran demanda que va suscitar la nova titulació, en el curs acadèmic 2000-2001, la docència de la mateixa s'impartix en la seua totalitat de forma presencial, quedant d'esta manera assignada definitivament al centre. En el curs 2001-2002 va començar la titulació d'Enginyeria Tècnica en Informàtica de Gestió. L'any 2006, l'EPSA i després d'una completa rehabilitació, inaugurava el seu nou edifici Carbonell consolidant el campus d'Alcoi, junt amb l'Edifici Ferrándiz. L'any 2008 es van concloure les obres de condicionament del nou aparcament i de remodelació de la plaça Ferrándiz-Carbonell que es va condicionar per a vianants. A partir de l'any 2009 es va iniciar l'adaptació al conegut com a Pla Bolonya (Marc Europeu d'Educació Superior), de forma que les enginyeries es convertien en graus i les titulacions superiors en màsters universitaris oficials. En la transició es va eliminar els estudis d'Enginyeria de Telecomunicacions especialitat Telemàtica. L’any 2014 s’incorporava al campus el nou edifici Georgina Blanes, dotat amb un pavelló i instal·lacions esportives, diversos laboratoris d’investigació i d'ús docent, una zona verda i un aparcament subterrani. En el curs 2022-2023 es va incorporar un nou grau en Informàtica Industrial i Robòtica. L'any 2024 s'incorpora al campus cedit per l'IVACE (antic IMPIVA de la Generalitat Valenciana) l'edifici de l'antiga fàbrica paperera del Bambú, arran del desplaçament de l'institut tecnològic AITEX que fins aleshores l'ocupava a la seua nova seu al barri de Batoi. Es preveu portar endavant en aquest edifici un projecte de rehabilitació i adequació per a ampliar amb 9.400 metres quadrats les instal·lacions universitàries amb nous laboratoris i despatxos, projecte en col·laboració amb l'Ajuntament d'Alcoi. En aquest edifici les instal·lacions universitàries conviuran amb el CEEI, el Centre Europeu d'Empreses i Innovació. En el curs 2025-2026 s'incorporen tres noves titulacions: - un nou grau en Intel·ligència Artificial, amb 75 noves places, - un doble grau en Enginyeria Química + Enginyeria en Tecnologia i Disseny Tèxtil, amb 25 places, que compta amb el suport de l'institut tecnològic AITEX i de la patronal valenciana del tèxtil ATEVAL. Es tracta d'un doble grau amb modalitat dual, combinant la formació universitària amb les pràctiques en empreses, i - un màster universitari en Computational Engineering & Industrial Mathematics, impartit en línia i en anglès, amb 25 places. Titulacions (2005 - 2006) En el curs 2005-2006 es van impartir un total de 434 assignatures (tant en castellà, com en valencià), a més de 17 matèries en anglés. El campus comptava amb les titulacions universitàries següents: 1r cicle Enginyeria Tècnica en Disseny Industrial Enginyeria Tècnica Industrial, esp. Electricitat Enginyeria Tècnica Industrial, esp. Electrònica Industrial Enginyeria Tècnica Industrial, esp. Mecànica Enginyeria Tècnica Industrial, esp. Química Industrial Enginyeria Tècnica Industrial, esp. Tèxtil Enginyeria Tècnica Informàtica de Gestió Enginyeria Tècnica Telecomunicació, esp. Telemàtica Llicenciatura Llicenciat Administració i Direcció d'Empreses 2n cicle Enginyeria d'Organització Industrial (2n cicle) Enginyeria de materials (2n cicle) 3r cicle A més es podien cursar diferents programes de doctorat, màsters oficials i multitud de cursos postgrau. Titulacions (2025-2026) A partir de l’any 2009 es va iniciar l’adaptació dels títols existents al Marc Europeu d’Educació Superior (Pla Bolonya), de forma que l'oferta acadèmica de l'EPSA d'Alcoi durant el curs 2025-26 compta amb huit graus, tres dobles graus i sis màsters universitaris oficials, a més de l'oferta en programes de doctorat i d'estudis propis: Graus - Grau en Enginyeria Mecànica, amb 110 places - Grau en Enginyeria Elèctrica, amb 65 places - Grau en Enginyeria Química, amb 55 places - Grau en Enginyeria en Disseny Industrial i Desenvolupament de Productes, amb 80 places - Grau en Enginyeria Informàtica, amb 75 places - Grau en Informàtica Industrial i Robòtica, amb 75 places - Grau en Intel·ligència Artificial, amb 75 places (novetat curs 2025-2026) - Grau d'Administració i Direcció d'Empreses (ADE), amb 95 places Dobles graus - Doble Grau en Enginyeria de Tecnologia i Disseny Tèxtil + Enginyeria Química, amb 25 places (novetat curs 2025-2026) - Doble Grau en Administració i Direcció d'Empreses (ADE) + Turisme, amb 15 places (titulació en extinció segons la pròpia universitat) - Doble Grau en Administració i Direcció d'Empreses (ADE) + Enginyeria Informàtica, amb 15 places Màsters - Màster Universitari en Enginyeria Tèxtil, amb 25 places (en col·laboració amb l'institut tecnològic AITEX, un dels tres únics màsters en enginyeria tèxtil a tot l'estat espanyol, amb un altre a la UPC a Terrassa i l'altre a la UDC a La Corunya) - Màster Universitari en Enginyeria d'Organització i Logística, amb 25 places - Màster Universitari en Enginyeria, Processament i Caracterització de Materials, amb 25 places - Màster Universitari en Direcció d'Empreses (MBA), amb 25 places - Màster Universitari en Computational Engineering & Industrial Mathematics, amb 35 places (novetat curs 2025-2026) - Màster Universitari Erasmus Mundus en Ciència en Enginyeria Tèxtil, amb 25 places Doctorats La formació universitària té la seua continuació amb diversos doctorats: el Doctorat en Enginyeria Tèxtil i el Programa de Doctorat en Enginyeria i Producció Industrial. Estudis propis També compta amb una oferta d'estudis propis que inclou màsters propis, cursos d'especialista universitari i cursos d'especialista professional, que s'ofereix a través del Centre de Formació Permanent (CFP): - Indústria Màster en disseny de peces i motlles per a injecció de plàstics Diploma d’Extensió Universitària en disseny de peces per a injecció de plàstic Diploma d’Extensió Universitària en simulació de processos ambientals i químics Màster en la indústria cosmètica. Disseny, producció i comercialització de productes cosmètics i cosmecèutics Màster en Robòtica i Visió Artificial - Finances Màster en assessorament financer i d’assegurances Diploma d’Extensió Universitària en assessoria financera europea - Gestió Màster en direcció de màrqueting i comunicació empresarial Màster en neuromàrqueting aplicat Màster en neurocomunicació i neurovendes Màster en comunicació digital i experiència de l’usuari (UX/UI) Màster en màrqueting i comunicació digital Diploma d’Especialització en neuromàrqueting Diploma d’Especialització en comunicació empresarial Diploma d’Especialització en màrqueting Diploma d’Especialització en comunicació digital Diploma d’Extensió Universitària en màrqueting Nous projectes Des del Campus d'Alcoi s'informa que s'està treballant per incorporar noves titulacions els propers anys: - Grau en Cosmètica - Grau en Gestió i Operacions del Transport Aeri. - Màster en Enginyeria Industrial. Alumnat En el curs 2005-2006 la Politècnica d'Alcoi va tindre un total de 3.230 alumnes (2.036 de 1r i 2n cicle, i 31 de 3r cicle o doctorat; 560 alumnes de formació contínua, 150 de la Universitat Senior, 250 del CAP, 83 de l'Escola de Formació de Monitors, i altres 100 de les Jornades Font Roja). Segons dades del Servei d'Ocupació de la UPV, durant el curs 2005-06, el 70% dels titulats de l'EPSA va aconseguir firmar un contracte fix (la mitjana de la UPV va ser del 64%). El 44% en el seu àmbit de formació, el 8% va accedir a càrrecs directius o gerents (la mitjana de la UPV va ser del 5%), 20,7% com a caps intermedis (15% mitjana de la UPV). El 87% dels titulats troba el seu primera ocupació abans de 6 mesos després de la seua titulació (dels quals el 69% ho aconseguix en menys d'1 mes o inclús abans de titular-se). Personal L'escola comptava amb 143 professors (curs 2005-2006) de 23 departaments diferents, 60 empleats PAS (Personal d'Administració i Servici). Enllaços externs Escola Politècnica Superior d'Alcoi